google/wiki40b huggingface dataset:
Det europeiske monetære system

Det europeiske monetære system (EMS) også kalt Det europeiske valutasystem, var et samarbeid om valutakurser mellom medlemslandene i  EU (daværende EEC). Systemet ble drevet av sentralbankene. Det ble opprettet i 1979, samtidig som det ble det innført en felles avregningsenhet (ECU). Storbritannia sto i lange perioder utenfor systemet.
Formålet med EMS var større stabilitet i valutakursene og prisnivået, enklere transport av varer og kapital, felles valutapolitikk og stabilisering av det internasjonale valutasystem og næringsliv.
EMS ble erstattet 1. januar 1999 ved innføringen av Den europeiske monetære union. Dette innebar også innføringen av euro og den europeiske sentralbank.
Generalplan Ost

Generalplan Ost (tysk for «Generalplan Øst») var en tysk plan for å gjennomføre Adolf Hitlers ideer for de områder Tyskland erobret i Øst-Europa under andre verdenskrig. Målet var å gi det tyske folk Lebensraum. Planen ble utarbeidet i 1940 og bekreftet i 1942. Sentralt i Generalplan Ost var omfattende etnisk rensning av de okkuperte områdene. Elementer i planen var tvangsforflytting og folkemord på slavisk befolkning for å gi plass for tysk kolonisering, såkalt Wehrbauer.
Yuhuatai

Yuhuatai (kinesisk: 雨花台区; pinyin: Yǔhuātái Qū) er et bydistrikt i provinsen Jiangsu. Det tilligger den subprovinsielle by Nanjing.
Arealet er på 134,2 km² og det teller ca. 190 000 innbyggere (2004).
Moulsoe

Historie

Navnet er av angelsaksisk opphav, og betyr «Muls klippe». I Domesday Book (1086) nevnes landsbyen som Moleshou.
Det er flere gamle bygninger med stråtak. Andre bygninger er gjort i murstein bortsett fra en del administrative hus i vest gjort av betong, og kirken som er gjort i stein. Den er datert til 1100-tallet. Det er et vertshus, Carrington Arms, og en landsbyhall, Millennium Hall.
Doyle gasskraftverk

Doyle gasskraftverk er et varmekraftverk i Walton County, i delstaten Georgia i det sørøstlige USA. Anlegget har en installert produksjonskapasitet på 252 MW fordelt på 5 turbiner med effekt på 63 – 101 MW hver, avhengig av sesong. Operatør er energiselskapet Doyle I Co LLC. 
Det stod ferdig utbygd i 2000. Brenselkilden er hovedsakelig naturgass.
St. Olafs vei

St. Olafs vei (også Sankt Olafs vei, Sankt Olavs vei, St. Olavs vei) er en geologisk formasjon som historisk regnes å strekke seg fra Stoplesteinan ved Skåra i Eigersund kommune til Gaudland i Sokndal kommune i Rogaland, hvor den siste delen heter Spjodedalen. I virkeligheten strekker den seg videre helt til Mydlandsheia i Sokndal. Den er formet som en liten dal eller fordypning i terrenget. Noen kilder oppgir St. Olafs vei som den gamle ferdaveien mellom de to landssognene. I amtskartet over Stavanger Amt fra 1860, er St. Olafs vei tegnet inn som en mindre vei på stiplet linje.

Geologisk

St. Olafs vei har oppstått som følge av en forvitring av en grønnsteinsgang, en metamorf bergart som dannes av diabas og basalt ved lavtemperatur-påvirkning . Denne bergarten har forholdsvis lett for å forvitre og derfor er terrenget her både dypereliggende enn omgivelsene samt dekket av et fruktbart jordsmonn. Gangen tegner seg som en rett, grønnkledt stripe med en bredde på 20-30 meter (noen steder mellom 40-80 meter) og en lengde på cirka 26 kilometer (historisk regnet kun til Gaudland og da cirka 15 kilometer lengde). Langs denne veien forekommer store mengder titan-jernstein .

Mytologisk

Ifølge sagnet seilte Olav den hellige nordfra, da han ved Egersund skulle unngå sine fiender. Han seilte derfor med skuten sin over land og kløyvde berget med kjølen. Han kom etter sagnet seilende inn av sjøen rett på Eigerøy ved Kompåsen, hvor skuta satte nesen høyt i været og dukket så ned og fór tvers over sundet. Så gikk skuta opp Kveldskaret og ned tvers over Årstaddalen, så opp Skårabrekka og til Skåra. Derfra satte han kurs rett sydøst, opp og ned i en rasende fart. På begge sider av dalen kan man ennå se noen store runde hauger, som er størknede bølger etter ferden hans .
Der vester mellom skjær og bå

«Der vester mellom skjær og bå» er en barnesang med tekst av Nordahl Rolfsen til en tradisjonell melodi. Denne var å finne i hans lesebøker.
Hendelsen er fra Listerfjorden mellom Hidra og Lista. Skipet var engelsk, og jenta («Ingeborg los») var hushjelp i Rasvåg. Det sies også at husbonden var svært støtt over at hun på slikt vis hadde forlatt jobben, og endt opp på fastlandet der hun måtte vente på bedre vær for å komme seg tilbake.

Teksten

1.Der vester mellom skjær og bå, mellom skjær og bå,

der gikk et skip med nødflagg på, gikk med nødflagg på.

Det sto nok saktens folk i land med hånd i lommen alle mann,

ingen råd, ingen vil gå, været er for svært,

skjær og bå bryter det på livet er for kjært.
2.Da kom en jente er meg sagt, slik det er meg sagt,

hun hadde både mot og makt, både mot og makt.

Og jenta sprang i båten ut og ropte: Gutter kom med Gud.

Seilte på sjøene på, seilte på, hurra,

seilte fra, sjøene fra seilte fra, hurra.
3.Og jenta steg så fast og lett, steg så fast og lett,

ombord og på kommandobrett på kommandobrett.

Hun loset skuta sikkert opp og flagget kom på rette topp.

Havnen lå skinnende blå, favnet alle mann.

Men salutt hun fikk til slutt da hun fór i land.
Las Piedras

Historie

Las Piedras ble grunnlagt i 1744.

Kommune

Byens ordfører (alcalde) er Wilfredo R. Guadalupe.
Goldmont Plus

Goldmont Plus er en mikroarkitektur for strømbesparende mikroprosessorer fra Intel. Mikroprosessorene selges under merkenavnet Atom, Celeron og Pentium Silver og brukes i systems on a chip (SoCs). Plattformen Gemini Lake med 14 nm Goldmont Plus kjerne ble lansert 11. desember 2017.
Ghetto Litzmannstadt

Ghetto Litzmannstadt var en jødisk getto som ble opprettet av tyske nasjonalsosialister i 1939 i Łódź, hvor jøder ble tvangsflyttet og senere utryddet, hovedsakelig fra områdene i Łódź-området. Gettoen var en av de største og lengst virkende under andre verdenskrig.
Idrettslaget Norna-Salhus

Historie

Norna-Salhus ble stiftet i 1935. Klubben har sitt hovedsete i Salhus med klubblokaler i garderobebygget ved Salhus Idrettsplass. Klubben ble delt i 1987 da friidrettsklubben og fotballklubben skilte lag og Bergen Nord ble opprettet.
Telefonsentralmontørene

«Telefonsentralmontørene» er en singleplate som ble utgitt av plateselskapet MAI. Bandene Vømmøl Spellmannslag og Folk flest var de eneste som medvirket. Plata var lagd mot en stor sak i 1970-åra. I dag er denne plata meget sjelden.
Sawert Rocks

Sawert Rocks er en gruppe skær 4,5 km øst-nordøst for Azimuth Island i den nordøstlege delen av Holmevika i Mac. Robertson Land. Den ble kartlagt fra flyfoto tatt av ANARE (Australian National Antarctic Research Expeditions) i 1958 og navnsatt av Australian Antarctic Names and Medals Committee (ANCA) etter A. Sawert, en radiotelegrafist ved Mawson-stasjonen i 1959.
Gyllenborg skole

Historie

Skolen ble innviet under navnet Tromsø folkeskole i august 1900 og er således Tromsøs eldste nåværende barneskole. Det nåværende skolebygget ble bygd mellom 1909 og 1921.
Thea Kleven

Sesongen 2015/16

Kleven kom på 25. plass i det individuelle rennet i Junior-VM på ski 2016, og deltok på Norges mixlag som kom på femteplass i laghopp. Under NM på ski 2016 kom hun på fjerdeplass i liten bakke (K60).

Sesongen 2016/17

Kleven debuterte som 15-åring med seier i kontinentalcupen den 10. september 2016 på Lillehammer, og endte på sjetteplass i sommerserien i Kontinentalcupen i skihopping 2016/17 og 21.-plass i vinterserien, og endte med det på åttendeplass totalt med 118 poeng.
I den første desemberhelgen 2016 deltok Kleven i verdenscupen i Lysgårdsbakkene på Lillehammer, men ble 1. desember diskvalifisert under kvalifiseringen til rennet neste dag. Hun klarte heller ikke å kvalifisere seg til det neste rennet 3. desember.
Hun kom på 15.-plass i det individuelle rennet i Junior-VM på ski 2017. I tillegg var hun med på det norske laget som kom på fjerdeplass i lagkonkurransen. Lagkonkurransen var også tidenes første lagkonkurranse for kvinner.
I NM på ski 2017 kom hun på fjerdeplass i liten bakke og femteplass i normalbakke, og i Junior-NM vant hun det individuelle hopprennet.

Sesongen 2017/18

Sesongen 2017/18 kom hun på åttendeplass i sommerkontinentalcupen med 128 poeng, som holdt til tolvteplass i kontinentalcupen totalt. Hun deltok i Junior-NM i Stryn i februar, og kom der på andreplass i K90-bakken, bak Anna Odine Strøm.
Hun var med på det norske laget som deltok i lagkonkurransen i verdenscupen i tyske Hinterzarten 16. desember 2017, sammen med Anna Odine Strøm, Silje Opseth og Maren Lundby. Lagkonkurransen var den første for kvinner i verdenscupen.
Hun vant Norgescupen i skihopping 2017/18 sammenlagt.
Bispedømmet Urgell

Bispedømmet Urgell (katalansk: Bisbat d'Urgell, latin: Dioecesis Urgellensis) er et bispedømme i Den katolske kirke i Catalonia i Spania. Det har sete i byen La Seu d'Urgell og dekker det nordvestlige Catalonia og Andorra. Bispedømmet Urgell ble grunnlagt på 500-tallet. Biskopen er ex officio medfyrste av den selvstendige staten Andorra.
Grizzly Adams Wolfsburg

Grizzly Adams Wolfsburg også kalt  EHC Wolfsburg, er en  tysk ishockeyklubb. Klubben spiller i DEL. Hjemmekampene spilles i Eisarena Wolfsburg, i Wolfsburg.
Hu Qiaomu

Tidlig liv

Hu tok eksamen i 1935 ved avdelingen for utenlandsk litteratur ved fakultetet for kunst og vitenskaper ved  Zhejiang nasjonale universitet. Før det hadde han også studert historie ved  Tsinghuauniversitetet (i Beijing) årene 1930-1932. 
Han gikk inn i Kinas kommunistiske ungdomsliga i 1930 og i Det kinesiske kommunistiske parti (KKP) i 1932. Under den første del av karrieren var han, i kronologisk rekkefølge, Den kommunistiske ungdomsligas partisekretær i distriktet Xijiao i Beijing; leder av Ungdomsligaens propagandaavdeling i Xijiao: en leder innen den anti-japanske studenter- og arbeiderbevegelse i Beijing; generalsekretær for Den kinesiske sosiologliga (中国社会科学家联盟 – i 1936), generalsekretær for Det kinesiske venstres kulturelle liga (中国左翼文化界总同盟), og medlem av KKP i Jiangsus midlertidige arbeiderkomite (中国共产党江苏省临时工人委员会).
Fra februar 1941 (noen sier 1942) til juni 1966 var han Mao Zedongs hovedsekretær. Til å begynne med kretset hans sekretærarbeid for det meste om kultur, etterhvert kom politikk mer i fokus. Hans karriere som sekretær endte med kulturrevolusjonen.
Den 1. oktober 1949 ble han president for nyhetsbyrået Xinhua en kortere periode. Han var også leder av Folkerepublikkens nyhetsavdeling, visepresident for Propagandadepartmentet for Det kinesiske kommunistpartis Sentralkomite; generalsekretær for regjeringens sentrale komite for kultur og utdannelse, og regjeringens visegeneralsekretær. I 1954 var Hu også med på å utarbeide folkerepublikkens grunnlov. I 1956 ble Hu valgt til medlem av kommunistpartiets åttende politbyrå, og til alternativ sekretær for Sekretariatet for Det kinesiske kommunistiske partis sentralkomite. I 1977 ble han leder for Det kinesiske akademi for sosialvitenskaper.

Etter Mao

Etter Maos død begynte en politikk med mange økonomiske reformer under Deng Xiaopings lederskap. Hu Qiaomu var en av denne politikkens mest fremstående motstandere. Hu og Deng Liqun, en annen konservativ kommunist fra propagandadepartmentet, gjorde det de kunne for å motvirke reformpolitikken, blant annet med kampanjen mot åndelig forurensning i 1983. Den kampanjen rettet seg særlig mot kritikere av kulturrevolusjonen. Senere var de lederskikkelser i kampanjen mot borgerlig liberalisering i 1987 – den rettet seg hovedsakelig mot reformpolitikere. 
Hu Qiaomu og Deng Liqun bidro til utsjaltingen av de mer liberale generalsekretærer Hu Yaobang og Zhao Ziyang, ved at de klarte å få Deng Xiaoping over på sin side. Hu Qiaomu støttet bruken av militærmakt mot studentene på Den himmelske freds plass i 1989, og gikk inn for striktere politisk indoktrinering. 
De konservative som Hu Qiaomu mistet ikke sin innflytelse, hva økonomien gjaldt, før Deng Xiaoping gjennomførte sin reise i Sør-Kina våren 1992. Hu Qiaomu døde senere samme år, i en alder av 81 år.
Maniac (TV-serie)

Historie

Maniac ble til under eksperimentet med TV2-lab som gikk på TV 2 Zebra våren 2013, der poenget var å klekke ut nye tv-programmer, og seerne skulle kåre det beste konseptet. 
Hele serien ble lagt ut på TV 2 Sumo den 1. desember 2015. Det var første gang at TV 2 la ut en egenproduksjonen før den ble sendt på deres ordinære lineær TV. Den ble vist på TV 2 i 2016.

Handling

Serien handler om Espen, en mann i trettiårene som er elsket av alle rundt seg. Hver dag framstår som en fest og det finnes ikke grenser for hva han opplever. Alt dette skjer imidlertid bare i hans fantasi. Egentlig befinner han seg på lukket avdeling på psykiatrisk sykehus, der han fram til nå ikke har ytret ett eneste ord.

Seertall og anmeldelser

Første sesong ble i snitt sett av 80 000. 
P3s Filmpolitiet gav den terningkast tre og beskrev den som en lun serie som bommet litt på balansen mellom komikk og drama. Den fikk langt dårligere mottakelse av Sveinung Wålengen i NATT&DAG som beskrev den som gjennomgående umorsom og mente at skildringen av institusjonslivet var overfladisk og stereotyp, der sykdommen ble formidlet som en slags «artig greie».

Annet

En amerikansk versjon med Jonah Hill i hovedrollen sendes på Netflix i 2018.
I 2016 ble serien nominert i kategorien beste komedie under den TV-prisutdelingen The Golden Nymph i Monte Carlo.
Hippocephala

Utseende

Middelsstore, avlange, grå eller brunaktig trebukker. Antennene er ganske lange, hos hannene tydelig lengre enn kroppen. Hodet er påfallende lite. Pronotum er tydelige smalere enn de jevnbrede dekkvingene, omtrent sylindrisk. Oversiden er kledt med korte hår.

Levevis

Larvene lever vanligvis i de hule stammene på storvokste urter, særlig tistler og lignende. De voksne billene finnes ofte på blomster.

Utbredelse

Slekten er utbredt i Sørøst-Asia (India, sørlige Kina, Vietnam).
Homogami

Homogami er personers tendens til å velge partnere med en bakgrunn som er lik ens egen. Bakgrunnen kan f.eks. være klasse, etnisitet eller utdanning. 
Fenomenet er utbredt blant personer i høystatusyrker og yrker med lang embetsutdanning, som advokater, lærere, leger og sivilingeniører. Ett eksempel kan hentes fra medlemsstatistikken til TEKNA, Teknisk Naturvitenskapelig Forening, en forening for sivilingeniører. Blant kvinnelige medlemmer født etter 1950 er 25% gift eller samboer med et annet medlem.
For homogami etter utdanningsbakgrunn trekkes gjerne den såkalte "kantineeffekten" frem. Det vil si at på intensive studier tilbringer man mye av både arbeid og fritid sammen med de samme studiekamerater over flere år, samtidig som man er i den livsfasen der man søker partner. Andre faktorer kan også spille inn. I eksempelet med sivilingeniørstudiet kan også den prosentvis lave andelen kvinner spille inn.
Andre juledag

Andre juledag, den 26. desember, er en helligdag i den kristne kalenderen.
Den kalles i vestlig tradisjon også for Stefanusdagen, fordi festen for Stefanus, som regnes som kirkens første martyr, feires denne dagen. Stefanus var diakon, og hadde fått i oppdrag av apostlene å dele ut mat blant menighetens fattige. Ifølge Apostlenes gjerninger 7,59 ble han falskt anklaget og dømt til døden ved steining.
Min nabo Totoro

Handling

Filmen er et portrett av japansk landsbyliv i siste halvdel av 1950-tallet, og handlingen utspiller seg i løpet av en sommer. En universitetsprofessor og hans to døtre flytter inn i et gammelt hus ved skogen, som noen tror er hjemsøkt. Konen hans ligger på sykehuset for å bli frisk etter en alvorlig sykdom. Døtrene hans oppdager «sot-ånder», som de tror er «hybelkaniner». 
Den yngste av døtrene, Mei, oppdager en liten ånd som leder henne inn i en magisk skog der hun finner en stor skogsånd. Hun kaller den Totoro. Faren hennes forteller at ånden er skogens konge. Bare de som har et rent hjerte kan se åndene i skogen. Fire år gamle Mei bestemmer seg senere for å finne igjen skogens konge. En regntung kveld, mens jentene venter på en buss, møter de en gigantisk Totoro som beskytter seg mot regnet med et stort blad fra et tre. Da den eldste søsteren Satsuki gir Totoro paraplyen sin blir han glad.
Da den minste jenta får høre at moren allikevel ikke som lovet vil komme tilbake fra sykehuset, bestemmer hun seg for å besøke moren på egenhånd. Hun går seg bort, men med hjelp av Totoro og en magisk buss i form av en katt finner Satsuki henne igjen. Sammen reiser de til sykehuset og observerer foreldrene fra avstand. Det er tydelig at forsinkelsen ikke skyldtes noe alvorlig, og at moren er iferd med å bli frisk.
Amazing Grace: His Greatest Sacred Performances

Amazing Grace: His Greatest Sacred Performances er et samlealbum med Elvis Presley, utgitt i 1994.
Barneskje (mål)

Anvendelse

Barneskje er en enhet som hovedsakelig brukes til å måle opp små mengder i forbindelse med matlaging. 
Når en skal måle opp en barneskje er det viktig å bruke et mål som nøyaktig angir ti milliliter fremfor å bruke en tilfeldig barneskje.
Scenario EP

Scenario EP er en musikk-EP med Apollo, utgitt i 2000.
Sjøforsvarets fortjenstmedalje

Bakgrunn

Sjøforsvarets fortjenstmedalje ble godkjent av kongen 22. mai 2017. Samtidig ble Hærens fortjenstmedalje, Luftforsvarets fortjenstmedalje og Etterretningstjenestens fortjenstmedalje innført. Sammen med Heimevernets fortjenstmedalje (innført i 1971) rangerer disse medaljene likt, som nummer 24 av utmerkelsene godkjent av kongen. Samme person skal bare kunne motta én av fortjenstmedaljene for de ulike forsvarsgrenene.

Utforming

Sjøforsvarets fortjenstmedalje er laget i rent sølv. På avers har den Sjøforsvarets merke i en laurbærkrans. Medaljen er opphengt i et mørkeblått bånd, som har en smal lyseblå og to smale gule midtstriper og smale kantstriper i lyseblått og gult. Med medaljen følger et diplom.

Tildeling

Sjøforsvarets fortjenstmedalje tildeles av sjefen for Sjøforsvaret. Den kan tildeles både militære og sivile mottakere, norske som utenlandske, for betydelig innsats for Sjøforsvaret ut over det som kan forventes eller for samlet, særlig god innsats gjennom flere år.
Merete Wiger

Forfatterskap

Hennes debut kom under pseudonymet Stella Danner:  Jeg var sinnssyk, Gyldendal (1955).  På samme forlag ga hun deretter ut, under eget navn, romanene Så låste hun seg inn (1957) og Judith og treskjæreren (1958).  Etter noen års pause kom romanene -grensen (1965), Et lite stykke bortover gaten (noveller, 1968), Romanen om Maria Sholovski (1970), Slik spiller mødrene våre liv (1974) og Reisen til det Hellige Land (1977), alle på Gyldendal. Novellene i Hjemme bra, men borte best (1980), dramaet De uovervinnelige (1982) og romanen Min amerikanske kusine (1984) kom derimot ut på Dreyer. To barnebøker ble så utgitt på Eide forlag, nemlig Tåreklumpen (1989) og Jenta som ikke kunne si nei (1991). Siden har hun utgitt dramaet Spillet om innvandrerne på Trysil-forlaget (1998), Miss M:  Tanker om dette og hint (1995), samt romanen Skudd fra klar himmel på Kulturforlaget Brak (1997).
Hennes drama Tilfellet Harriet Grinde ble oppført på Teaterhøgskolen scene (1986), med Juni Dahr i hovedrollen. Senere har dette stykket vært oppført også i utlandet. Hun har også bidratt til lokale teateroppsetninger, spesielt for Grue Finnskog Ungdomslags teatergruppe, som årlig setter opp Wigers stykke Spillet om innvandrerne på Finnskogdagene.
Merete Wiger skrev petiter under signaturen "Miss M." i den lille lokalavisen AVISA VÅR, som ble distribuert på Grue-Finnskogen. En rekke av disse petitene ble i 1995 utgitt av Trysilforlaget under tittelen Miss M : tanker om dette og hint-.

Priser og utmerkelser

Wiger vant i 1956 tildelt 2. premie i NRK Barnetimens hørespillkonkurranse med hørespillet Æ vil vær dein æ e, som ble sendt i Lørdagsbarnetimen 22. september 1956. Regien var ved Barthold Halle. Liv Ullmann debuterte på radio i dette hørespillet. I 1956 vant hun også den norske førstepremien i en skandinavisk essaykonkurranse arrangert av det norske litteraturtidsskriftet Vinduet, det svenske Bonniers og det danske Vindrosen.
I 1970 mottok Wiger Gyldendals legat for norsk litteratur.
Ràdio Nacional d'Andorra

Ràdio Nacional d'Andorra (RNA) er en statlig radiokanal i Andorra. Den ble etablert i 1990 og drives av det statlige kringkastingsselskapet Ràdio i Televisió d'Andorra (RTVA). RNA har programmer på katalansk, Andorras offisielle språk. Stasjonen sender på 94,2 MHz i FM-båndet. Programflaten inneholder nyheter, aktualitetsprogrammer, underholdning og musikk. Kanalen har studio i Baixada del Molí i kommunen Andorra la Vella.
RTVA overtok radiokanalen fra et tidligere statlig selskap, Organisme de Ràdio i Televisió d'Andorra (ORTA).
Hypnoidus

Utseende

Nokså små (ca. 5 millimeter) og brede, mørke smellere, vanligvis med litt matt, metallisk glans. Antennene er 11-leddete, ganske lange, noe sagtakkede. Brystskjoldet (pronotum) er rundet sett ovenfra, gjerne omtrent så langt som bredt. Sidekantene er tydelig markerte, og bakhjørnene er rett tilbaketrukket. Dekkvingene er noe hvelvede og rundede, vanligvis omtrent så brede som brystskjoldet, med tydelige lengdestriper. 
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Disse artene lever på bakken på fuktige steder, og kan gjerne finnes under steiner.

Utbredelse

Slekten har en holarktisk utbredelse, mest i de nordlige delene.
Lorenzos olje

Handling

Den lille gutten Lorenzo Odone (Zack O'Malley Greenburg) begynner plutselig en dag å oppføre seg unormalt, og han mister gradvis hukommelsen og hørselen. De bekymrede foreldrene Augusto (Nick Nolte) og Michaela (Susan Sarandon) tar Lorenzo med til legen og blir fortalt at sønnen lider av en sjelden og uhelbredelig nervesykdom som kalles adrenoleukodystrofi (ALD). Lorenzo blir stadig sykere, og Augusto og Michaela bestemmer seg for å ta saken i egne hender. De gjør alt de kan for å finne en kur mot den dødelige sykdommen, og etter langt om lenge kan det virke som om en spesiell type olje kan være løsningen.
Militær organisasjon

Landstyrker

Landstyrker er inndelt i flere våpenarter som består av flere avdelinger. Avdelingene samles i forband. Forband og avdeling er ulike begreper; en avdeling er en homogen organisasjon, f.eks. bataljon eller kompani, mens et forband er en samling av flere avdelinger, for eksempel en brigade eller divisjon.
Kamerakameratene

Kamerakameratene er et norsk TV-produksjonsselskap.
De har produsert TV-seriene De syv dødssyndene og Dag for TV 2. De syv dødssyndene ble kåret til beste nyskapning under Gullruten 2008 mens Dag har vunnet flere fem Gullrutepriser: beste manus til Øystein Karlsen og Kristopher Schau (2012 og 2013) og beste skuespiller til Anders Baasmo Christiansen (2011 og 2012) og Tuva Novotny (2011).
Eikebarkbukk

Utseende

En middelsstor (8-20 mm), nokså kraftig, gul og svart trebukk. Den kan ligne på de andre trebukkene som etterligner veps, og kjennes lettest på de kraftige, rødoransje antennene og beina. Antennene er rundt halvparten så lange som kroppen og ensfarget rødoransje. Hodet er svart med gule tegninger. Pronotum er bredere enn langt, med sterkt rundede sider, svart med to gule, vinklede tverrbånd. Dekkvingene er svarte med fem gule tverrflekker eller – bånd, dessuten et par flekker inne ved sømmen nær roten. Det første flekkeparet er ganske små tverrflekker, det andre er gjerne S-formede, men møtes ikke i midten. Det tredje flekkparet danner et krummet bånd, disse flekkene møtes i midten. Det fjerde båndet er ganske rett, det femte er helt i vingespissen. Beina er ganske kraftige, oransjerøde bortsett fra de mørke for- og mellomlårene.

Levevis

Larvene utvikler seg under barken på nylig døde greiner av eik, en sjelden gang andre løvtrær. Når larven er fullvoksen, gnager den seg noen centimeter inn i veden. Larveutviklingen tar 2 år. De voksne billene løper omkring på trestammer og greiner fra slutten av mai til juli. Bevegelsene såvel som utseendet ligner da på veps.

Utbredelse

Den er utbredt i Europa, bortsett fra De britiske øyer, dessuten i Nord-Afrika og i Asia øst til Iran. I Norge finnes den langs kysten fra Oslofjorden til Mandal, dessuten er det spredte funn nord til Trondheim.